Deși în luna august a anului trecut autoritățile au alocat bani pentru "reconstrucția urgentă" al tronsonului, pînă în prezent nu au reușit să aprobe decît firma de proiectare, relatează TV8.
Lucrările ar putea începe în toamnă. Între timp, locuitorii din zona afectată sînt îngrijorați și spun că aici au loc zilnic alunecări de teren.
În august 2023, Guvernul, prin intermediul Comisiei pentru Situații de Urgență, a alocat 60 de milioane de lei pentru reparația liniei de cale ferată Cahul-Giurgiulești. Însă, pînă acum, autoritățile au reușit doar să încheie un contract cu o firmă de proiectare și nici nu se vorbește despre începerea lucrărilor.
Potrivit celui mai optimist scenariu, abia în toamnă ar putea exista claritate cu privire la compania care se va ocupa de reabilitarea liniei.
Circulația feroviară pe tronsonul Cahul-Giurgiulești este suspendată din 20 august 2022, din cauza alunecărilor de teren din Valeni. Tronsonul a fost construit în 2007.
Înainte de începerea lucrărilor, locuitorii din aproximativ 10 așezări din Lunca-Prutului au fost convinși să își vîndă terenurile. Localnicii intervievați de TV8 au susținut că această secțiune a căii ferate a fost construită cu o serie de încălcări. În special, traversele sînt amplasate pe locul unei ravene mari, care a fost umplută înainte de construcție.
Potrivit Mold-Street, în 2012, Curtea de Conturi a constatat, de asemenea, că au fost comise mai multe nereguli. În urma controalelor s-a constatat că în proiect au fost incluse cheltuieli nejustificate de 107 milioane de lei, iar cheltuielile au fost depășite cu 67 de milioane de lei.